Vermeende rower sterf in Centurion-transitorooftogFoto ter illustrasie. (Foto: Netcare 911/Twitter) ŉ Man is Donderdagoggend dood toe hy tydens ŉ transitorooftog in Centurion geskiet is. Volgens Shawn Herbst, Netcare 911-woordvoerder, was die oorledene glo een van die verdagtes wat ŉ transitovoertuig in Centurion, Gauteng, wou beroof. Nooddienswerker is omstreeks 08:46 na die toneel ontbied en het drie gewonde mense op die grond aangetref. “ŉ Verdagte het ernstige beserings opgedoen toe veiligheidswagte glo op hulle losgebrand het. Die ander man is op die toneel dood verklaar.” ŉ Veiligheidswag het ŉ matige besering aan sy been opgedoen en paramedici het hom op die toneel behandel. Hy is na ŉ plaaslike hospitaal geneem vir verdere behandeling. Die polisie was ook op die toneel en ondersoek die saak. Maroela Media het ook navraag aan die polisie gerig en wag nog op terugvoer.